Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets forordning om ændring af Rådets forordning (EØF) nr. 3922/91 om harmonisering af tekniske krav og administrative procedurer inden for civil luftfart"

(2001/C 14/06)

Rådet for Den Europæiske Union besluttede den 27. april 2000 under henvisning til EF-traktatens artikel 80, stk. 2, at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport, Energi, Infrastruktur og Informationssamfundet, som udpegede Alexander von Schwerin til ordfører. Sektionen vedtog sin udtalelse den 8. september 2000.

Det Økonomiske og Sociale Udvalg vedtog på sin 376. plenarforsamling af 18.-19. oktober 2000, mødet den 19. oktober 2000, følgende udtalelse med 94 stemmer for og 1 hverken for eller imod.

1. Indledning

1.1. Formålet med Kommissionens forslag til forordning er at harmonisere de tekniske krav og de administrative procedurer inden for civil luftfart. Kommissionen vil, med små ændringer, i en forordning overtage JAR-OPS 1 (Joint Aviation Requirement), som er udarbejdet af de fælles luftfartsmyndigheder (Joint Aviation Authority - JAA), og som medlemsstaterne allerede har indoptaget i deres nationale lovgivning.

2. Hovedindholdet i Kommissionens forslag

2.1. Som begrundelse for forslaget anfører Kommissionen bl.a.:

2.1.1. Da Rådet og Kommissionen udarbejdede den anden liberaliseringspakke i 1989, var de enige om, at Fællesskabets lufttransportpolitik også må beskæftige sig med harmonisering af den retsramme, der gælder for civil luftfart, både for at kunne opretholde et højt sikkerhedsniveau og for at sikre fair konkurrence i det indre marked.

2.1.2. Med henblik herpå vedtog Fællesskabet Rådets forordning (EØF) nr. 3922/91 om harmonisering af tekniske krav og administrative procedurer inden for civil luftfart, som har til formål at etablere og til stadighed ajourføre harmoniserede bestemmelser for konstruktion, fremstilling, drift og vedligeholdelse af fly og for personale og organisationer, der beskæftiger sig med disse opgaver.

2.1.3. Samtidig er der i denne forordning opført en række tekniske krav - Joint Aviation Requirements (JAR) - udarbejdet af de fælles luftfartsmyndigheder (Joint Aviation Authorities (JAA)) - som blev gjort til lov i Fællesskabet.

2.2. På den baggrund har Kommissionen behandlet dokumentet JAR-OPS 1, som JAA vedtog i 1995 med henblik på at etablere harmoniserede krav vedrørende drift af fly, der anvendes i kommerciel lufttransport. Vedtagelse af fælles bestemmelser på dette område falder inden for anvendelsesområdet for forordning (EØF) nr. 3922/91 og forordning (EØF) nr. 2407/92, og sådanne bestemmelser må derfor indføres i EF-retten.

2.3. Det har imidlertid vist sig, at det af flere årsager ikke er muligt at gennemføre JAR-OPS 1 blot ved at opføre den i bilaget til Rådets forordning (EØF) nr. 3922/91, som man har gjort med andre JAR-koder.

2.3.1. For det første indeholder JAR-OPS 1 nogle bestemmelser, som er uforenelige med EF-ret og -politik; det er derfor nødvendigt at foretage tilpasninger for at sikre forenelighed.

2.3.2. For det andet er der stadig mange punkter, som de forskellige berørte parter har udtrykt uenighed om, hvilket kræver, at Kommissionen må finde frem til sin egen holdning og fremkomme med sine egne konklusioner.

2.3.3. Dette er nødvendigt, fordi de pågældende bestemmelser får omfattende økonomiske konsekvenser for tusinder af virksomheder og deres ansatte.

2.4. I forbindelse med gennemførelsen af retsforskrifterne er det absolut nødvendigt at sikre den normale gennemsigtighed og at inddrage alle berørte parter. Derfor skal forskrifterne i deres fulde ordlyd følge den sædvanlige EF-procedure for vedtagelse af retsforskrifter.

2.5. Kommissionen har derfor valgt at gennemføre indholdet i JAR-OPS 1 ved at føje et nyt bilag til Rådets forordning (EØF) nr. 3922/91 og foretage de i den forbindelse nødvendige ændringer i forordningens hidtidige tekst.

2.6. Bilaget er formuleret med følgende mål for øje:

- at sikre overholdelse af det sikkerhedsniveau, der er foreslået af JAA,

- at begrænse omfanget af EF-kravene til det, der er strengt nødvendigt for at sikre automatisk anerkendelse af luftfartscertifikater. Teksten dækker derfor kun afsnit 1 af JAR-OPS 1 og udelukker andre dele, som vedrører acceptable overholdelsesmidler (acceptable means of compliance - AMC) eller forklarende materiale som defineret i afsnit 2 i JAR-OPS 1,

- at lægge teksten så nært som muligt op ad JAR-OPS 1 for at lette yderligere udviklinger og ændringer og sikre forenelighed med regelsystemet i JAA-lande, som ikke er EU-medlemsstater,

- at sikre forenelighed med EF-retten ved at foretage tilpasninger af bestemmelserne om:

- registrering af fly

- kortsigtet wet-lease-in

- undtagelser/operationelle direktiver.

2.7. Det arbejde, JAA har udført i forbindelse med udarbejdelsen af JAR-OPS 1, udgør et godt grundlag for vedtagelse af fælles sikkerhedskrav inden for den erhvervsmæssige luftfart. Kommissionen foreslår derfor, at indholdet af JAR-OPS 1 indarbejdes i EF-retten med det minimum af ændringer, der er nødvendige af hensyn til EF-forpligtelser og -politikker.

3. ØSU's bemærkninger

3.1. ØSU hilser Kommissionens forordningsforslag velkommen, da man ved at indoptage JAR-OPS 1 i EF-retten kan sikre harmonisering af sikkerhedsforskrifterne og undgå konkurrenceforvridning i det indre marked.

3.2. ØSU håber også, at man derigennem kan komme ud over det problem, der ligger i, at nogle EU-medlemsstater endnu ikke har gennemført JAR-OPS 1, hvilket resulterer i konkurrenceforvridning.

3.3. Men Kommissionens forslag er behæftet med en række mangler, der bør afhjælpes. Indholdsmæssigt kan ØSU i vidt omfang tilslutte sig Kommissionens forslag, der jo bygger på JAR-OPS 1, som allerede er forhandlet med de kompetente instanser. Men Kommissionens forslag henviser ikke til de øvrige JAR, skønt de er vigtige for flyvningen og hænger sammen med JAR-OPS 1 (JAR 26, JAR 145, JAR STD, JAR TSO, JAR FCL 1, JAR FCL 3 osv.).

3.3.1. JAR-OPS 1 har hidtil indeholdt disse henvisninger. Kommissionens forslag vil isolere EU-OPS fra det samlede JAR-system, der udgør en sluttet integreret helhed.

3.4. Da bilaget ikke tager hensyn til afsnit 2 i JAR-OPS 1, opnår Kommissionen ikke den ønskede harmonisering af forskrifterne. Mange af de supplerende krav eller begrænsninger, der er indeholdt i afsnit 2 i JAR-OPS 1, kan fortolkes forskelligt af de nationale luftfartsmyndigheder, hvilket uvægerligt vil føre til konkurrenceforvridning i det indre marked. Her er der efter ØSU's opfattelse brug for yderligere lovgivning.

3.5. Desuden er der i oversættelserne af Kommissionens forslag væsentlige forskelle og fejl i forhold til JAR-OPS 1, som må rettes. Dette gælder naturligvis ikke for de passager i JAR-OPS 1's tekst, der med vilje er udeladt i Kommissionens forslag.

3.6. Af hensyn til den praktiske gennemførelse af teksten opfordres Kommissionen til at rette oversættelsesfejlene. Desuden foreslår ØSU, at man i Kommissionens tekst i højere grad anvender kendte fagudtryk fra JAR-OPS 1, så misforståelser undgås. I den forbindelse er det efter ØSU's opfattelse tilrådeligt, at man i vidt omfang retter sig efter JAR-OPS 1 (såvel den engelske originalversion som de allerede eksisterende oversættelser). Desuden bør den nyeste version, JAR-OPS Change 1, lægges til grund for Kommissionens forslag, da den repræsenterer en videreudvikling af JAR-OPS 1.

4. Afsluttende bemærkning

4.1. ØSU anser det for påkrævet, at man så hurtigt som muligt etablerer den planlagte europæiske luftfartsmyndighed (EASA), som så kan udgive alle forskrifter for lufttransport og dermed også EU-OPS.

Bruxelles, den 19. oktober 2000.

Göke Frerichs

Formand for

Det Økonomiske og Sociale Udvalg